****

**ОБЩИНСКИ СЪВЕТ ДЕВНЯ**

**НАРЕДБА**

**за**

**условията и реда за организиране на почасови, съботно-неделни и сезонни дейности, като допълнителна услуга по отглеждане на децата в общинска детска градина на територията**

**на община Девня**

**2016 г.**

***РАЗДЕЛ I***

**Общи положения**

**Чл.1.** С настоящата наредба се определят условията и реда за организиране на почасови, съботно-неделни и сезонни дейности, като допълнителна услуга по смисъла на чл. 68, ал.1 от ЗПУО за отглеждане на децата в общинските детски градини на територията на община Девня.

**Чл.2**. Детската градина е институция в системата на предучилищното и училищното образование, в която се отглеждат, възпитават, социализират и обучават деца от тригодишна възраст до постъпването им в I клас в съответствие с държавния образователен стандарт за предучилищното образование.

**Чл.3**. Предучилищното образование се осъществява при осигурена среда за учене чрез игра, съобразена с възрастовите особености и гарантираща цялостното развитие на детето, както и възможности за опазване на физическото и психическото му здраве.

**Чл.4**. В общинската детска градина се организират почасови, съботно-неделни и сезонни дейности като допълнителна услуга по отглеждане на децата по желание на

родителите и при условия и по ред, определени с тази наредба.

**Чл.5**. Допълнителните услуги по отглеждане на децата в детската градина се заплащат при условия и по ред, определени с Наредба за определяне и администриране на местните такси и цени на услуги, предоставяни от община Девня.

***РАЗДЕЛ II***

**Организация на почасови, съботно-неделни и сезонни дейности, като допълнителна услуга по отглеждане на децата**

**Чл.6.** Допълнителните педагогически услуги /ДПУ/ са образователни услуги извън

Държавните образователни стандарти /ДОС/.

**Чл.7.** (1) При заявено желание на родителите детската градина може да осигури условия на територията си за организиране на педагогически дейности, които не са дейност на детската градина.

(2) Дейностите по ал. 1 се извършват извън времето за провеждане на основните форми на педагогическо взаимодействие и се организират при спазване на действащото законодателство.

(3) Дейностите по ал. 1 се организират само за децата, които посещават детската градина.

**Чл.8.**(1) ДПУ се осъществяват групово или индивидуално в зависимост от спецификата на провежданите дейности. Броят на децата при групови дейности се определят от директора на детската градина след съгласуване с педагогическия съвет в съответствие с държавния образователен стандарт за финансирането на институциите и с държавния образователен стандарт за физическата среда и информационното и библиотечното осигуряване на детските градини.

(2) Видовете допълнителни услуги могат да бъдат:

 1. Почасови;

 2. Сезонни ;

 3. Съботно-неделни.

**Чл.9.** Дейностите се провеждат само в неучебно време :

1. Неучебното време без основни форми на педагогическо взаимодействие в периода от 1 юни до 14 септември ;
2. Времето извън учебните дни в периода от 15 септември до 31 май – събота и неделя;
3. В дните от понеделник до петък по време на учебното време – във времето за самостоятелни дейности по избор на детето по смисъла на чл. 17, ал. 4 от Наредба № 5 от 03.06.2016 г. за предучилищното образование.

**Чл. 10.** Не се допуска допълнителните дейности и услуги да се провеждат за сметка на времето за почивка на децата.

**Чл.11.** (1) Видовете дейности се определят от родителите, като техните желания се проучват веднъж преди началото на учебната година и веднъж преди началото на неучебното време /1 юни – 14 септември/ .

(2) След обработване на информацията педагогическият съвет взема окончателно решение за вида на дейностите и услугите, които ще се предоставят.

**Чл.12.** Директорът на детската градина създава организация за допълнителните услуги, като:

1. Приема заявления по образец на градината за ДПУ, регистрира ги във входящия дневник на градината и ги съхранява;

2. Внася промени във вътрешните актове на детската градина, за създаване на конкретен регламент за време и място на провеждане;

3. Възлага дейностите на желаещи учители от детската градина;

4. Когато в персонала на учителите от детската градина няма лице с нужната правоспособност и квалификация, директорът възлага дейностите на външен лектор, който трябва да бъде с нужната правоспособност и квалификация и да отговаря на изискванията на чл. 215 от Закона за предучилищното и училищното образование;

5. Съгласува с финансиращия орган, обществения съвет към градината и РУО

допълнителните услуги.

**Чл. 13.** (1) Педагогическият съвет със свое решение определя за кои услуги да се заплаща такса, а размера на съответната такса се определя с наредба на общинския съвет.

**Чл. 14.** Не се допуска провеждането на дейности, които:

1. Противоречат на общоприетите норми и актове на Република България или са с религиозна и политическа насоченост;

2. Се провеждат от преподаватели без необходимото образование и квалификация, съобразно изискванията за заемане на учителска длъжност;

3. Не са съгласувани от финансиращия орган, обществения съвет към градината и РУО.

***ПРЕХОДНИ И ЗАКЛЮЧИТЕЛНИ РАЗПОРЕДБИ***

**§ 1.** Наредбата се издава на основание чл.68, ал. 1 от Закона за предучилищното и училищното образование.

**§ 2.** Директорите на общинските детски градини

1. Привеждат вътрешните актове на детската градина в съответствие с настоящата наредба до **1 декември 2016 г.**

2. Внасят мотивирано предложение до Общински съвет – Девня за определяне на такси и цени на услугите, които ще се предоставят, като включат в предложението всички разходи, които са необходими за провеждане на дейностите.

**§ 3.** Наредбата да бъде поставена на видно място в детските градини с цел запознаване на всички заинтересовани лица и осигуряване публичност на дейността на детската градина.

**§ 4.** Наредбата е приета с Решение № 188 от Протокол №12/28.11.2016г. на Общински съвет – Девня.